  Виталий Пронин Коркась поттон Кышноеным люкиськимы. Юртъер солэн вал. Али мон воксё мукет городын улӥсько, но аслам юртъере ӧвӧлэн пропискае азьвыл кышное дорын ик кылемын. Мынэсьтым юатэк-вератэк, быгатэ-а со монэ коркасьтыз выписать карыны?Анатолий В., Можга Валэктэ адвокат Олег Юскин.- Юртъер кышнодылэн, шуиськоды. Россиысь Улон интыя кодекслэн 31-тӥ статьяысьтыз 4-тӥ частяз гожтэмын: люкиськем сярысь свидетельство басьтэмды бере тӥляд нокыӵе праводы ӧвӧл ни муртлэн ваньбурезлы - коркалы. Кузпалды быгатэ судэ вазиськыны, тӥледыз юртысь мед поттозы шуыса.  Зэм, асьтэлэн юртъерды ӧвӧл бере, югдурды тупатӥськытозь, тӥледлы дыр сётыны быгатозы. Но таин сэрен кышноды быгатэ курыны коммунальной услугаос понна тӥледыз тыриськытыны. Ваньзэ чаклалоз ни суд.Юртъерез люкон Анаймылы 74 арес. Картэз кулэмын. Ми 6 пиналъёс. Витезлэн асьсэ семьяоссы но юртъеръёссы. Мон гинэ, самой покчиез, анаймы бордын улӥсько. Пӧламы сӧсыръёс ӧвӧл, ваньмы ужаськомы. Огез гинэ нылыз пенсиын ни. Анае ваньбурезлы нотариус дорын завещание мон вылэ гожтӥз. Со документ утёз-а монэ агай-апайёсылэсь, соос но кузё кариськыны ӧдъязы ке? Мар карыны луэ на, кылсярысь, корка понна вожмаськон кутскиз ке? Оло, завещание интые умойгес луоз дарственной гожтыса?Дмитрий Р. Алнаш ёрос - Адями ваньбурезлы завещание гожтыны быгатэ котькин вылэ. Кулэмез бере со документъя ваньбурлы кылдэ выль кузё. Но Россиысь Гражданской кодекслэн 1149-тӥ статьяезъя государствоен утем муртъёс вань. Ваньбурысь одно ик асьсэ люкетсэс басьтыны быгато инвалидъёс, быдэ вуымтэ нылпиос, ужаны быгатӥсьтэм (нетрудоспособной) гражданъёс. Пӧлады сӧсыръёс ӧвӧл, гожтӥськоды. Но вань пенсие потэм апайды. Озьыен, ваньбурысь 1/12 люкетсэ басьтыны правоез солэн вань. Зэм, тӥ пала кариськыса, солэсь куштӥськыны но быгатэ.Анайды коркалы, кылсярысь, дарственной гожтӥз ке, липетлы тӥ соку ик кузё луиськоды. Соку нокин но со понна уз вожмаськы - со тӥляд лыдъяськоз. Но быдэс ваньбурезлы анайды дарственной уз гожты ук. Кылсярысь, оло банкын счётэз вань, оло музъемез, мукет пуктӥськемъёсыз. Та ваньбурысь аслэсьтыз люкетсэ басьтыны правоез вань котькуд пиналызлэн, завещание ӧз луы ке.  Теги: гурт дэмланъёс Юан-веран  